Splitski gradonačelnik Željko Kerum u posljednje je tri godine svu dobit ostvarenu prodajom nekretnina trgovačkog lanca Kerum izvlačio iz tvrtke i isplaćivao sebi osobno, a prema tvrtkinim financijskim izvještajima, riječ je o iznosu većem od 120 milijuna kuna

U izvještaju tvrtke Adriatic – Hotel Marjan njezin direktor Mario Krželj navodi kako je tvrtka zahtijevala od banaka dodatna sredstva za završetak radova, no da su sve aktivnosti na gradilištu obustavljene u ožujku ove godine, nakon čega je vlasnik počeo tražiti strateškog partnera sa svježim kapitalom. U izvještaju je zanimljiv podatak da tvrtka splitskog gradonačelnika već drugu godinu zaredom duguje Gradu Splitu čak sedam milijuna kuna komunalnog doprinosa.

No to je samo jedna od mnogobrojnih promjena u čudnovatoj arhitekturi Kerumovog poslovnog carstva: on je unatrag nekoliko mjeseci izvršio izmjene i u nadzornom odboru tvrtke Adriatic – Hotel Marjan, prebacio vlasništvo nad šoping centrom Joker sa sebe na sina Joška, tvrtku Rapsodija na nevjenčanu suprugu Fani Horvat, a nakon toga u svoje vlasništvo upisao tvrtke Bulga, Torzo i Tantal, koje su ranije glasile na Fani. Potom je Kerum trgovinu prebacio na mladog nećaka Josipa Keruma, a Hotel Central na bivšu suprugu Anku Kerum.